Neiwas is heenem dutun he andew ne miduma ni Jesus ensi Pedro,
si Santiago,
wey si Juan,
sikan is hazi ni Santiago,
ne midtekezeg dan te metikang he vuntud he iyan dan dà.
Ne zutun te kedtengtengi zan ki Jesus,
netik-ew mahalin is dagwey zin.
Utew merayag is paras din iring te andew.
Ne nengenamag is bisti zin te keputì.
Ne zutun netik-ew zan daan maahà si Moises wey si Elias he ebpekidlalag ki Jesus.
Ne migkaǥi si Pedro ziyà te ki Jesus te,
“Utew meupiya te zini key.
Ke egkesuatan nu,
ebeelan ku kayi is tetelu he lawig;
sevaha is kenikew,
sevaha zaan is ki Moises,
wey sevaha is ki Elias.”
Ne te kemulu pa heini is lalag ni Pedro,
neselikuvungan sikandan te ebpenganlag he ǥapun.
Ne ebpuun dutun te ǥapun nezineg dan is midtik-ew megkaǥi te,
“Iyan heini sikan is Anak ku he utew ku minahal;
ingkesuat ku utew sikandin.
Pemineǥa niw sikandin.”
Ne hein nezineg heini zutun te menge sumusundan ni Jesus nekelangkeb dan su utew zan nengahandek.
Ne mid-uvayan sikandan ni Jesus ne migewezan din sikandan ne ke sikandin te,
“Enew kew,
kenè kew mahandek.”
Ne hein mid-enew zan,
ne iyan dan dà dutun maan naahà si Jesus.
Ne zutun te edtupang dan,
mibeleuzan sikandan ni Jesus te,
“Heini is neehè niw,
kenè niw tudtula ziyà te minsan hentei taman te kenè e pa is Kakey te Menusiyà egkevanhew.”
Ne zutun mid-insaan si Jesus te menge sumusundan din te,
“Maan is egkeǥiyen te menge menunudlù te kesuǥuan he kinahanglan he edhuna edlepew si Elias,
sikan is ebpeneuven dengan,
ne human sikan is edhadì he mibpilì te Megbevayà?”
Ne zutun midtavak si Jesus te,
“Tutuu iyan he egkehuna ebpekeuma si Elias su ed-endamen din is langun.
Iyan,
egkeǥiyen ku keniyu he nekeume en iyan si Elias,
iyan,
wazà sikandin mekilala te menge punuan.
Midrasey zan sikandin sumalà is egkesuatan dan he ed-ul-ulahan dan kandin.
Ne iring ded dutun te kedresaya zan kandin is ed-ul-ulahan dan dini te kedì te Kakey te Menusiyà.”
Ne human mesavut dutun te menge sumusundan ni Jesus he iyan egkeǥiyen din si Juan Megbebewtismu.